text: Østeuropæiske indbrudstyve udvist efter villaindbrud
  13 november 2017 kl. 13.57
  Politiet fangede de to litauiske indbrudstyve på fersk gerning, efter en kvik borger havde alarmeret politiet. De to mænd er nu dømt fængsel og udvisning af Danmark i seks år.
  Politiet modtog den 14. oktober klokken 01.30 en opringning fra en borger, som kunne se flere personer gå rundt i en villa med lommelygter. Da politiet ankom til stedet, løb indbrudstyvene fra villaen, men det lykkedes Sydøstjyllands Politi at fange og anholde indbrudstyvene.
  De to mænd har i dag mandag ved Retten i Kolding erkendt sig skyldige i tyveri fra en villa i Skibet ved Vejle, hvor de stjal kontanter, et sæt spillekort og en taske.
  Retten fastsatte straffen til 40 dages ubetinget fængsel og udvisning af Danmark med et indrejseforbud i 6 år. De to litauiske mænd skal derudover betale sagens omkostninger.
  